Vlieënier sleep Napa hof toe - Howe - Republikein
Thursday, May 28th, 09:14:26
Vlieënier sleep Napa hof toe
Vereniging vir laster gedagvaar
17 October 2019 | Howe
Catherine Sasman – Die hoof van opleiding by Air Namibia, kapt. Hossein Ashrafi, dagvaar die Namibiese Vereniging vir Vlieëniers (Napa) vir N$250 000 plus 20% se rente per jaar vir beweerde naamskending.
Die voormalige president van Napa, mnr. Manuel Prenzlow, en vier uitvoerende hoofde is respondente in dié saak.
In die uiteensetting van sy eis in hofdokumente wat by die hoërhof ingedien is, voer Ashrafi, ‘n Kanadese burger, aan Napa het doelbewus “verkeerdelik, onregmatig en sonder redelike of voldoende gronde” lasterlike bewerings oor hom gemaak het.
Op 28 September 2018 het Prenzlow in sy hoedanigheid as Napa-president ‘n brief aan adv. Mandi Samson, toe waarnemende besturende direkteur van Air Namibia, gerig waarin hy beweer Ashrafi het by meer as een geleentheid gedreig hy sou “’n vliegtuig saam met hom neem” sou die lugredery hom afdank.
Kajuit- en sommige stuurkajuitpersoneel was glo deeglik bewus van Ashrafi se beweerde uitlatings, lui Prenzlow se brief.
Samson het dieselfde dag nog ‘n ondersoek na die vermeende veiligheidskwessie gelas en Ashrafi is nie toegelaat om te vlieg nie. Op 29 Oktober, ná die ondersoek geen konkrete bewyse opgelewer het nie, kon hy weer begin vlieg.
Volgens Ashrafi kan Prenzlow se aannames daarop dui hy is ‘n “anargis, terroris en ‘n gevaar vir die publiek”, voer hy in die hofstukke aan.
Dit beteken hy is ongeskik as vlieënier.
Naas die lasterlike aard van Napa se bewerings, sê Ashrafi sy verlies aan inkomste terwyl hy nie toegelaat is om te vlieg nie, was N$164 524,40.
Hy dring onder meer daarop aan dat Napa sy uitlatings op sosialemediaplatforms terugtrek.